
Klaja pļava, kur nejauks, auksts vējš loka pērnās smilgas. Tiek padzenātas arī smiltis no netālajiem kurmja rakumiem. Nostāk dīķītis, kurā, gluži kā ezerā, stiprais vējš sacēlis viļņus. Arī debesis apmākušās, ik pa laikam nokrīt kāda lietus pile.
Ar lielām grūtībām pļavā nolaižas Taurenis. Viņš mēģina izplest spārnus un noturēt līdzsvaru kaut uz kādas smilgas, bet vējš to dzenā pa visu pļavu. Ar mokām atradis sausas zāles puduru, kur beidzot izdodas noturēties, Taurenis savelkas kamoliņā un, noslaucījis degunu,  mēģina brīdi atvilkt elpu.
Taurenis: Ui, ui, ui! Tas tik bija lidojums! Un tas viss mana mūža pirmajā dienā! Au, cik auksti! Auksti, auksti...
Gaisā atskan ķērcieni un zemē  nolido Vārnas spalva. Mazu brītiņu uzmanīgi palūkojies, Taurenis to veikli paķer un ietinas no galvas līdz kājām. 
Taurenis: Tā. Tā jau ir daudz labāk. Tikai ož kaut kā tā jocīgi.
Ar ķērcienu pļavā nolaižas Vārna. Nikni nozibsnījusi acis uz Taureni, Vārna ieņem visai kareivīgu pozu.
Vārna: Man te tikko nokrita volāns no brunčiem.
Taurenis: Tiešām? Neko neredzēju.
Vārna: Neko neredzēji? Kas tad tev mugurā?
Taurenis (ietīdamies vēl ciešāk): Tas ir mans termofors. Dāvana no... no mākoņa!
Vārna: Ak no mākoņa, ko? Kur tad tāds mākonis tiktu pie tik smalka auduma? Tūlīt atdod!
Taurenis: Nedošu vis!
Vārna (mēģinādama noraut Taurenim spalvu): Kā tas ir – nedosi? Man pusplikai būs jālido, vai?
Taurenis (žēli): Tu jau tā esi vienos kruzuļos un bantēs, bet man ir tik au, au...
Vārna: Ko – au? 
Taurenis: Au...au...
Vārna: Vai nav viens trakums! Kaut kāds knislis nospēris manu garderobi un nesakarīgi gaudo! Traka pasaule.
Taurenis (izmoka): Man ir auksti! 
Vārna (lidinādamās): Ak tev ir auksti? Kas tu vispār tāds esi?
Taurenis: Es esmu pirmais pavasara tauriņš. 
Vārna (šaubīgi): Neizskatās vis. Tauriņi ir krāsaini un jautri. Bet tu esi melns un pavisam sanīcis.
Taurenis: Mani raibie spārniņi ir zem tava volāna. Starp citu, pēc kā tas ož?
Vārna: Ak, sīkums. Pa ziemu biju iekaisījusi bišķi naftalīnu, lai kodes nesaēd. Vēl nav izvēdinājies.
Taurenis (drebēdams): Kas tas ir – naftalīns?
Vārna: Nav tava daļa. Paaugsies, uzzināsi. 
Taurenis: Labi. Gaidīšu, kamēr paaugšos. Ja vien līdz tam laikam nenosalšu. 
Vārna: Zini, sīkais? Ja tu šitā tupēsi un vaimanāsi, tiešām pavasari nesagaidīsi. 
Taurenis (raudādams): Ko tad lai es daru?
Vārna: Kustēties vajag, kustēties. 
Taurenis: Kā?
Vārna (rādīdama): Šitā!
Taurenis (mēģinādams lidot ar visu spalvu): Man nesanāk!
Vārna: Mēģini vēlreiz! Galvenais ir mēģināt!!!
Taurenis: Man nesanāk!!! 
Vārna (pieķerdamās spalvai pie viena gala): Turies pie volāna!
Taurenis (turēdamies spalvai pie otra gala): Vai šitā?
Vārna: Jā, jā!
Abi uzlido krietnu sprīdi virs zemes, tad noplanē atpakaļ.
Vārna: Nu, kā bija, sīkais?
Taurenis: Vareni.
Vārna (atņemot Taurenim spalvu): Ļoti jauki. Tad tev manas drēbes vairāk nevajag.
Taurenis: Vajag gan!
Vārna: Nē, nevajag.
Strīds varētu turpināties, taču uznāk spēcīga vēja auka. Ne tikai Taureni, arī Vārnu vējš dzenā pa pļavu. Vējš iepūš pļaviņā lielu, baltu olu.
Taurenis: Kas tad tas tāds? Mani gandrīz samina.
Vārna (riņķojot ap olu): Vai dieniņ, no ligzdas izpūsta! Nokritusi un aizripojusi nezin kur! 
Taurenis: Bet kas tas tāds ir?
Vārna: Nu muļķis gan tu esi! Tā taču oliņa.
Taurenis: Un ko tas nozīmē?
Vārna: Nu riktīgs muļķis. Tas ir pats dārgākais, kas vien var būt. No olas izšķiļas mazi putnēni.
Taurenis: Tiešām? Es gan izšķīlos no kūniņas.
Vārna: Tas esi tu. Bet putnēni dzimst no olām. Tev taču patīk putniņi?
Taurenis (aplūkodams Vārnu): Nu tā... ne visai.
Vārna: Ai, ai, ai! Tik maziņš, bet jau ar raksturiņu. Bet mums nav laika strīdēties. Ja oliņa te paliks, mazais putniņš iekšā aizies bojā.
Taurenis: Kas tad mums jādara?
Vārna: Steidzami ola jāsasilda! Rāpies virsū.
Taurenis (uzlidodams uz olas): Vai šitā būs labi?
Vārna (skeptiski): Ne visai. No tevis, tādas sīkaļas, nav nekāda siltuma.
Taurenis: Uzklāj tad savu stērbeli!
Vārna: Volānu! Atceries – volānu!
Taurenis: Cik tu cimperlīga! Labi, uzklāj savu volānu.
Vārna (uzlikdama spalvu uz olas un arī pati uzrāpdamās): Skāde. Ar to arī būs par maz.
Taurenis: Velc visu nost un klāj virsū!
Vārna: Ko?
Taurenis: Es teicu – velc savas parpalas nost un klāj virsū!
Vārna: Tad tak es būšu plika! Es nekad nerādos sabiedrībā kaila.
Taurenis: Tad tu gribi, lai mazais putniņš oliņā nosalst? 
Vārna: Nē, nu protams nē, bet... Steidzami jāsameklē sildītājs. (paskatījusies tālāk pļavā). Re, tur kaut kas kustas! Tikai bez brillēm nevaru saskatīt, kas.
Taurenis: Vai nav vienalga, kas. Ka tik labi sildītu. 
Vārna: Mums steidzami jānoraida SOS signāls. Tu Morzes ābeci proti? 
Taurenis: Es tikai šorīt esmu piedzimis! Es vēl neko neprotu.
Vārna: Tā jau es domāju. Viss jāpadara man vienai pašai.
Vārna ar zīmēm sāk rādīt SOS signālu. Uzkūleņo Zaķis ar kaklā pakārtu tālskati. 
Zaķis: Ja tas bija viltus signāls, lai mani apēstu, tad pat neceriet. Es protu ātri skriet. Aizmukšu.
Vārna: Stāvi nu rāms, Zaķi. Vai oliņu redzi? 
Zaķis: Nu, redzu. Bet šodien vēl nav Lieldienas, šodien man oliņas bērniem vēl nav jānes. 
Vārna: Nepļāpā, bet sēdi virsū. Un žigli!
Zaķis (sabozies): Bet tur jau viens tup.
Taurenis (palidodams nostāk): Tas bija tikai uz brītiņu. No manis pagaidām tāpat vēl nav liela labuma.
Vārna: Netarkšķiet, katra sekunde ir no svara. Zaķi, sildi oliņu!
Zaķis (negribīgi apsēzdamies uz olas): Labi jau labi, nevajag bļaustīties. Lai gan es neesmu nekāda perētāja vista.
Vārna: Pareizi! Kā man tas pašai neienāca prātā! Oliņu vējš aizpūtis no vistas perēkļa.
Taurenis: Ko nu?
Vārna: Ko, ko? Jālido, jāsameklē oliņai mamma. (Taurenim) Tu man palīdzēsi. Divatā vieglāk.
Taurenis: Tas ir tālu? Ja nu es tālu nevarēšu aizlidot?
Vārna: Turies pie maniem brunčiem. Aiziet!
Zaķis: Paga, paga, un es?!
Vārna (jau lidojot): Tu sildi oliņu un neparko nekāp nost. Ja nokāpsi, mazā dzīvībiņa oliņā aizies bojā. 
Zaķis: Bet ja nu atnāk vilks? Ko tad? 
Bet vārna un taurenis vairs nedzird – viņi ir aizlidojuši. 
Zaķis: Tā arī neatbildēja. Neviens jau nesaprot, cik ļoti man vienam pašam ir bail.
Atskan jautra bungu rīboņa. Maršējot un sitot bungas, uzsoļo Lācēni. No trokšņa pārbijies ne pa jokam, Zaķis savelkas kamoliņā. Ausis gan nevar pievilkt – tās tāpat paliek garas un no bailēm trīc.
Lācēns Mieriņš: Aizej tur, nezin kur. Klāt esam. Tikai – kur?
Lācēns Joks (smejoties): Kaut kur. Ja jau esam atnākuši, būs labi.
Lācēns Īgņa: Nebūs vis labi. Es te neredzu ne purvu ar pērnajām dzērvenēm, ne bišu stropu.
Lācēns Peka: Vienmēr un visur var kaut ko atrast. Tikai vajag pameklēt.
Lācēns Mieriņš: Re kur divas bantītes!
Lācēns Joks (smejoties): Un tās tik jocīgi spurinās!
Lācēns Īgņa: Varu derēt uz lāceņu podu, ka tās nebūs saldas.
Lācēns Peka: Nav ko tukšu runāt, jāpagaršo!
Zaķis (pārbijies ne pa jokam): Nē! Nē, nē, nē! Mani nedrīkst ēst!
Lācēns Mieriņš (patiesi izbrīnīts): Kāpēc?
Zaķis: Es neesmu garšīgs!
Lācēns Joks (smejoties): Vai nav jautri? Negaršīgās bantītes runā.
Lācēns Īgņa: Ko tad tu te tupi mums ceļā, ja neesi garšīgs? Ej prom.
Zaķis: Ietu, bet nevaru.
Lācēns Peka: Kāpēc?
Zaķis: Tāpēc, ka man oliņa jāsilda.
Lācēns Mieriņš: Oliņa? Izklausās labi.
Lācēns Joks (smejoties): Kā man garšo olas, ai, kā garšo tās...
Zaķis: Nē, oliņu neatdošu apēšanai. Neparko! (sākdams raudāt) Tad jau labāk ēdiet mani. 
Lācēns Īgņa: Jocīgi. Kas tad olai tāds īpašs? Pēc skata parasta ola. Nekas vairāk.
Zaķis: Nu kā tu nesaproti! Tur olā iekšā ir maza dzīvībiņa. Mazs, dzīvs putniņš.
Lācēns Peka: Nu tad tā uzreiz vajadzēja teikt. Un tu esi olai mamma? 
Zaķis: Nē, es neesmu mamma, kaut arī Lieldienās zaķi dējot olas, es tikai...
Atskan vijole. Melodija ir ņipra polka.
Zaķis: Vai manu dieniņ! Vijolniece lapsa ir klāt!
Lācēns Mieriņš: Un kas tad ir? Lai spīdzina savu vijoli.
Lācēns Joks (smejoties): Jā, lapsai it nemaz nav muzikālās dzirdes. Laikam lācis uz auss uzkāpis (apraujas, pret pārējiem). Pardon, es atvainojos. 
Zaķis: Nu kā jūs nesaprotat! Kad beigs spēlēt, viņa mani apēdīs! Lapsa jau nu noteikti apēdīs.
Lācēns Īgņa: Ne –e. Neēdīs vis. Mēs tevi piesegsim.
Lācēni nostājas priekšā olai un zaķim un sāk sist bungas. Uzskrien saniknota Lapsa. 
Lapsa: Fui, kas tie ir par nekauņām, kas taisa tādu troksni! Nekādas muzikalitātes un izpratnes par mākslu.
Lācēni turpina sist bungas vēl sparīgāk.
Lapsa (jau kliedzot, lai pārbļautu bungas): Vai jūs vienreiz varat palikt mierā?
Lācēni tikai turpina sist bungas. Lapsa, viltīgi pašķielējusi, noliek savu vijoli zemē un pielavās lācēniem no mugurpuses un visiem pēc kārtas nočiepj bungu vālītes un tās sabāž sava kamzoļa kabatās.  Lācēni aizrāvušies kādu brītiņu turpina sist tāpat pa gaisu, bez skaņas, kamēr attopas.
Lācēns Mieriņš: Ei, kur palikušas manas bungu vālītes?
Lācēns Joks: Un manējās?
Lācēns Īgņa: Manējās arī!
Lācēns Peka: Kāds nozadzis mums sitamos! 
Lapsa (ar milzīgu liekuļotu izbrīnu): Ai, ai, ai! Nozadzis sitamos? Kāda neraža. Kurš gan to būtu varējis izdarīt?
Lācēns Īgņa: Staigā te apkārt visādi. Zog acu priekšā. 
Lapsa: Tik tiešām. Neko vairs nevar atstāt nepiesietu.
Lācēns Mieriņš: Paga, paga. Tam zaglim vajadzēja atstāt pēdas. 
Lācēns Joks: Urā! Meklēsim pēdas!
Lācēns Peka (pētīdams zemi): Te ir mūsu pēdas, te ir lapsas pēdas. Lapsa samīdījusi Zaķa pēdas... Vairāk pēdu nav.
Lapsa: Ai, ai, ai, lācēnu pēdas, manas pēdas, Zaķa pēdas... Ko?!! Te kaut kur tuvumā ir Zaķis?!
Lācēns Peka (pavisam apmulsis): Bija ... Sen.
Lapsa: Nerunā nu niekus! Bija! Jābūt vēl joprojām.
Lācēns Joks (viltīgi): Redz, kā tevi piemānījām. Nav te ne viena paša zaķīša.
Lapsa (staigādama pa pļaviņu un ošņādama): Nē, nē, nē... Tepat kaut kur jābūt. Es tak saožu zaķa smaku. Vējš pūš taisni virsū. 
Lācēni visu laiku, kamēr Lapsa meklē, cenšas izvietoties tā, lai Zaķim un olai būtu priekšā. 
Lapsa (saniknojusies): Nu kas tad tā par lietu! Smaka ir, bet objekts nav.
 Sāk lēkāt, lai saredzētu pāri lācēnu galvām. Zaķis tagad tā pārbijies, ka sāk žagoties.  Ausis ne tikai kustas, bet arī ik pa brītiņam palecas uz augšu. 
Lapsa (ieraudzījusi Zaķa ausis): Āre! Es taču teicu! Objektam ir jābūt! U – hu- hu – hū! Manas brokastis mani gaida! Uhū – hu – hū! Brrrrrr – brokastis! Brrrrr – r –rr!
Lapsa sāk dejot savu medību deju, strauji kratoties, un no kabatām sāk birt ārā bungu vālītes. Lapsa tā aizrāvusies, ka to nepamana. Lācēni, saprotoši savā starpā saskatījušies, nostājas vienā ierindā uz pārtrauc lapsas deju ar varenu bungu tirādi. Tā ir tik skaļa, ka lapsa aiz pārsteiguma un bailēm mēģina noslēpties smilgās. 
Lācēns Mieriņš: Ahā! Tad redz, kurš nozadzis mūsu bungu vālītes!
Lācēns Joks (smejoties): Tu domā, ka smilgas tevi nosedz? Kļūdies, blēde!
Lācēns Īgņa: Škic, prom! Lai tavas smakas te vairs nebūtu!
Lācēns Peka: Citādi – ka šaušu vienu pļauku ar savu ķepu!
Lapsa: Jūs esat sliktie puiši! Kauties nedrīkst!
Lācēns Mieriņš: Bet zagt drīkst? Un mānīties drīkst? Tev teica – škic!
Lapsa (ar to lepnumu, kas vēl palicis): Man nesaka škic! Es neesmu kaķis!
Lācēns Peka: Jā, tu esi viltīga zagle un izēdāja. Škic, škic, škic! 
Lācēni atkal sāk sist bungas un dodas Lapsai viršu. Tā ar skaļām vaimanām, gandrīz paklupdama aiz astes, skrien prom. Lācēni bungodami dodas pa viņas pēdām. 
Zaķis (paceldams galvu un bažīgi ar tālskati aplūkodams apkārti): Laikam tak ir prom. Te jau aiz bailēm var prātā sajukt. (bažīgi taustīdams olu) Bet es paliku savā vietā! Oliņai ir silti!
No debesīm atskan virmojoša skaņa un kas balts un viegls novirpuļo pa pļavu. Lai kā Zaķis ar tālskati mēģina, viņam neizdodas neko saskatīt. Tikmēr baltais un vieglais turpina virpuļot pa pļavu.
Zaķis: E – ei! Vai te kāds ir?
Atskan sidrabaini smiekli un melodiska balstiņa.
Balstiņa: Ir gan, ir gan.
Zaķis: Un kas tad tu esi? Kāpēc nestāvi uz vietas?
Balstiņa (tāpat dzidri smejoties): Man tāda daba – tikai virpuļot, klausoties vēja stabulēs.
Zaķis: Bet kas tu tāda esi?
Balstiņa: Vai tad neredzi? Pārsliņa.
Zaķis: Tu esi tik sīka, ka pat mans tālskatis neņem. (attapies) Ko tu teici? Pārsliņa? Auzu pārsliņa, no kā vāra garšīgo biezputru?
Balstiņa (no sirds smejoties): Nē taču, muļķīt. Es esmu visparastākā sniega pārsliņa.
Zaķis: Nevar būt. Kad ir Lieldienas, tad ir pavasaris. Un pavasarī sniegs nokusis. Ko tu te dari?
Balstiņa: Arī pavasarī reizēm vēl uzkrīt sniegs, vai tad tu nezini?
Zaķis: It kā zinu, bet... Lūdzu, lūdzu, nevajag!  
Balstiņa (mazliet apvainojusies): Es tev nepatīku?
Zaķis: Tu man patīc, pat ļoti patīc.  Bet, ja te tagad sasnigs sniegi, putniņš, kas oliņā, nekad nepiedzims.
Pārsliņa (parādās blakus Zaķim): Kāpēc tad tā?
Zaķis: Oliņai vajag siltumu. Lai izšķiltos putnēns, vajag, lai spīdētu saulīte, lai plauktu pirmās pavasara puķītes, lai pūstu maigs vējiņš.
Pārsliņa: Jā, tas ir sarežģīti.  Varbūt varu kā palīdzēt?
Zaķis (no sirds nopriecājies): Vari gan. Tu varētu būt izlūks.
Pārsliņa: Kas tad tas tāds?
Zaķis: Nu, tas ir kaut kas tāds, kas visu izpēta un tad paziņo.
Pārsliņa: Kam paziņo?
Zaķis: Man! Man taču te tagad jāsēž kā pielīmētam un nekur nevaru aizcilpot. 
Pārsliņa (atkal sākdama virpuļot): Un kas tieši man jāizpēta?
Zaķis: Palido augšup un paskaties, vai saule no mākoņiem jau nav pabāzusi savu deguntiņu.
Pārsliņa (virpuļodama augšup un lejup): Ir gan! Vēl tikai mazs mirklis, un spīdēs saule.
Zaķis: Un aukstais vējš? Vai tas nerimsies?
Pārsliņa: Vēju es neaizsniegšu. Tur jāsazinās ar zīmēm.
Sāk raidīt zīmes ar krāsainiem karodziņiem.
Zaķis (satraucies): Ko tu tur vicinies?
Pārsliņa: Raidu signālus Morzes ābecē.
Zaķis: Ā. Nu jā... Kādā ābecē?
Pārsliņa: Morzes, muļķīti. Ja kaut kas ir tālu un nav aizsniedzams, tad jāsazinās ar zīmēm.
Zaķis: Nu jā, izlūkiem laikam tā jādara. 
Pārsliņa: Urā! Vējš atbildēja!
Zaķis (nepacietīgi trīdamies): Nu, nu? Ko tad šis saka?
Pārsliņa: Patreiz nododot stafeti brālim Rietumvējam. Tas būšot maigs un silts. (aizvirpuļo pa visu pļaviņu)
Zaķis (sizdams plaukstas): Lieliski! Tas ir vienkārši lieliski!  Eu, kur tu paliki?
Pārsliņa (no tāluma): Es sarunājos ar māllēpīti. Vēl tikai mirklis, un viņa uzziedēšot dzelta un koša.
Zaķis: Vareni, mazā! Nāc manā klēpī, lai varu tevi paucināt no priekiem..
Pārsliņa (jau vēl no lielāka tāluma): Paldies, bet nav laika! Man jālido uz ziemeļiem, kur vēl ir auksts. Atā! Līdz nākamajai ziemai!
Zaķis: Nu, kad jau tā... Atā, atā!
Oliņa sāk kustēties šurpu, turpu. No tās sadzirdami sīki klaudzieni.
Zaķis (pārbijies): Ei, kas tad te notiek? Zemestrīce, vai? Palīgā! 
Ola sāk zvāroties vēl vairāk. Zaķis mēģina noturēties, taču neveiksmīgi un nokrīt zemē. 
Zaķis: Vai dieniņ, ko nu lai dara? Oliņa tūlīt aizripos nezin kur! Palīgā! Palīgā!
Uzskrien vesels bars zaķēnu.
1. Zaķēns: Kas noticis, tēti? Tev kāds uzbrūk?
2. Zaķēns: Muksim labi ātri prom, citādi mūs visus noķers.
3. Zaķēns: Muksim, muksim!
Zaķēni lielo zaķi saķer aiz ķepām un velk prom, tikai katrs uz savu pusi.
Zaķis: Mierā! Beidziet mani raustīt! Labāk pieturiet olu, lai tā nekur neaizripo.
No olas klaudzieni jau sit ritmiski, kā jautrā dziesmiņā. 
4. Zaķēns: Tur tak iekšā kāds dzīvo, un dzied dziesmiņu.
5. Zaķēns: Tēti, kas tas ir?
6. Zaķēns: Varbūt pasaukt mammu? 
1. Zaķēns: Bet mamma vāra kāpostu zupiņu. 
Zaķis: Nu ka mudīgi skrieniet pēc mammas! Au! Zupa lai vārās pati.
Zaķēni aizskrien. Zaķis tikmēr cīnās ar olu, kas nekādi nestāv uz vietas.
Zaķis: Nu vai paliksi mierā! Nu kur tev tā jābraukā! (Ola nogrūž Zaķi augšpēdus) Au! Es saistu ļipu! Vai tu vienreiz paliksi mierā? 
Ola pēkšņi apstājas. Arī klaudzieni apklust.
Zaķis: Re, tā ir labi. Tagad tikai mierīgi, mierīgi. Stāvi kur, esi!
Zaķis kaut kā mēģina tikt olai virsū. Bet tā pēkšņi palecas un Zaķis nokrīt zemē. Vēl viens olas palēciens, kārtīgs sitiens no iekšpuses, un ola pārsprāgst pušu. Tajā ir Cālēns. Zaķis no pārbīļa aizrāpo krietnu gabalu tālāk. 
Cālēns (priecīgi izstaipījis spārniņus un notīrījis deguntiņu): Labrīt, krustēv Zaķi! (Zaķis ir nobijies un mēģina paslēpties vēl tālāk)
Cālēns (skaļāk): Labrīt, krusttēv Zaķi? Kur tu paliki?
Zaķis (bailīgā balsī un čukstus): Es te. Bet ko tu no manis gribi?
Cālēns: Neko īpašu. Tikai bērnus nedrīkst atstāt nepieskatītus. Var notikt viss kaut kas.
Zaķis: Oi, oi! Tikko izšķīlies, bet jau gudri runā. Kas tad te tev var notikt? 
Cālēns (izvingrinādams kājiņas): Piemēram, varu ciest satiksmes negadījumā. Ja gaisa krustojumu šķērsos lielais vanags.
Zaķis (uzreiz piecilpodams pie Cālēna): Jā, jā, jā. Tur tev taisnība. No tiem gaisa braucējiem dikti jāuzmanās. Vienmēr pārsniedz ātrumu.
Cālēns (jau iemēģinādams sīku riksīti): Kur tad mamma? 
Zaķis: Kāda mamma? Ak tava mamma! Viņa ir... Nezinu.
Cālēns: Kā tad tas var būt? Mamma nezina, ka viņai piedzimis bērniņš? Visas mammas vienmēr to zina. (Cālēnam sāk birt asaras)
Zaķis (nezinādams, ko iesākt): Nu pagaidi, pagaidi... Tūlīt kaut ko izdomāsim.
Cālēns: Es gribu mammu! Mammu gribu!
Zaķis (satraukti Cālim apkārt skraidīdams, pēc tam pievilkdams sev zem ķepas): Dabūšu tev mammu! Dabūšu mammu, dabūšu! Ucī,ucī! Nebrēc nu. Ucī, ucī!
Uzlido Vārna un Taurenis. Taurenis tūdaļ apmet loku pa pļaviņu.
Vārna: Sveiks, Zaķi! Kā tad gāja? Vai dieniņ, bet kur tad ola?!
Zaķis: Nav vairs tavas olas, nav. Ucī, ucī!
Vārna: Tu to pazaudēji! Nenosargāji! Zaķi, es tevī esmu ļoti vīlusies!
Taurenis (sajūsmināts): Vai redzējāt? Jau uzziedējusi pirmā māllēpīte! Un vējiņš kļuvis tik maigs, tik silts. Re, jau otra māllēpīte ver savas lapiņas.
Vārna (pikti): Pagaidi tu ar savām puķēm. Mums te svarīgākas lietas. Zaķi, kur palika ola?
Cālēns (izraušas no Zaķa azotes): Varbūt tu esi mana mamma?
Vārna (aiz pārsteiguma meklēdama, kur pieturēties): Kāda mamma? Kas tu vispār esi par sīkumiņu?
Zaķis: Tas arī sanāca no tavas olas. Ko tu man brūc virsū ne par ko?
Cālēns (raustīdams Vārnu aiz spalvām): Nu, kā tad būs? Esi vai neesi man mamma? 
Vārna (glāstīdama Cālēnu): Pagaidi, pagaidi. Šķiet, es ziņu, kur tava mammīte. Taureni! Taureni, kur tu atkal esi aizblandījies?
Taurenis (pielido, līdz sirds dziļumiem aizgrābts): Un dīķī peld vardītes. Un tik smuki dzied – kvā, kvā...
Vārna: Rimsties, mūzikas mīļotāj! Te bērniņš meklē mammu. Respektīvi – vistu. Kur viņa palika?
Jau no tāluma dzirdama Vistas balss: Kluk, kluk, kluk! Kur man oliņa, kur? Kluk, kluk, kluk!
Uzskrien Vista. Tās svārku stērbelē ieķērušies vesels bars cālīšu. Cālēns uzreiz metas pie Vistas.
Cālēns: Mammīte! Mana mīļā mammīte! Kā es pēc tevis ilgojos! 
Vista: Un es pēc tevis, manu mazulīt! Vai tev viss kārtībā? Nosalis neesi? Vai stipri sadauzījies, no olas ārā līzdams? Kāpēc tev tik mitrs knābītis? Vai kājiņas siltas?
Cālēns: Viss ir labi, mammu. Man tak viss kārtībā. Paldies onkulim Zaķim. Viņš mani dikti labi izperēja.
Zaķis (pagalam samulsis): Kas nu es par perētāju, ko nu. Izpalīdzēju, kā mācēju. Ka tik mazajam viss labi.
Vista (mīļodama Cālēnu): Ak tu, mans mīlulīt, mans mazais pavasara pumpuriņ! Nāc nu, iepazīsties ar savām māsiņām un brālīšiem.
Cālēns: Ar lielāko prieku! (viņš metas cālēnu bariņā un tur sākas pamatīgs ņudzeklis.)
Vista (ar vāji slēptu lepnumu): Ak, šie bērni! Allaž viņiem prātā tikai ēverģēlības. 
Vārna tikmēr palikusi pavisam domīga. Nemierīgi staigā, kaut ko pēta. Ieraudzījusi sausu zāles stiebru, uzreiz paņem to knābī.
Vista (Vārnai un Zaķim): Nu, vai viņi nav jauki? Par ko gan sirds vēl vairāk var priecāties kā par kuplu bērnu bariņu?
Vārna (ar pilnu knābi): Mm.
Zaķis: Tā jau ir gan. Nez, kur tad manējie tā pazuduši.
Uzcilpo Zaķu mamma (ķepā liela pavārnīca) ar zaķēniem. Zaķēni tūlīt pievienojas cālīšiem un visi draiskojas kopā.
Zaķu mamma: Kurš te ir jāglābj? Kas tā par olu? Kur mūsu tētis?
Zaķis (priecīgi saķerdams Zaķu mammu un apgriezdams to riņķī): Viss kārtībā, memmīt. No olas sanāca cālēns.
Vista: Jā, zaķu mamm. No olas, ko vējš no perēkļa aizpūta, izšķīlās mans jaunākais. Paskat, kā jau ņemas ar pērējiem. Īsts brašulis.
Zaķu mamma: Apsveicu, apsveicu. Uz tiem priekiem ielūdzu visus brokastīs. Būs kāpostu zupiņa.
Zaķis (berzēdams ķepas): Ko tad vairs gaidām, uz priekšu? Mērķis – zupiņa.
Vārna: Piedodiet, es nu gan nevarēšu. 
Zaķu mamma: Kāpēc tad ne? Tev negaršo mana zupiņa?
Vārna: Nē, nē, tava zupiņa vienmēr ļoti garšīga. Tikai (Zaķu mammai klusi pie auss) man jātaisa perēklis. Pēdējais laiks. Es arī gribu bērniņus.
Zaķu mamma: Tad jau gan, tad gan. Ir darbi, kurus nekādi nedrīkst atlikt. Bet tu, Taureni? Piezemējies nu!
Taurenis (tāpat lidinādamies): Paldies par aicinājumu, bet es pieskriešu vēlāk. Man te vesels lērums puķu, ko modināt.
Zaķu mamma: Kad vēlāk, tad vēlāk. Kāpostu zupiņa der arī auksta. Darbiņš pirmajā vietā. Mēs gan visi tūlīt iesim. Zaķēni, pie manis!
Vista: Un cālēni – zem mana spārna!
Cālēns: Bišķi pagaidi, mammu. Mums te visiem varen jautri.
Vista: Es teicu – zem spārna! Klausīšanai jābūt. 
Zaķēni tikmēr sastājušies rindā. Kaut negribīgi, cālīši arī sapulcējas bariņā.
Zaķu mamma (sparīgi vicinot karoti): Nu tad – uz priekšu! Tukšiem vēderiem Lieldienas nevar sagaidīt. 
Vista: Paldies visiem par manu Cālēnu! Nekad neaizmirsīšu tik labu darbu!
Zaķi un Vista ar savu saimi aiziet (mazie, protams, dauzoties). Pļavas vidū paliek Vārna ar zariņu mutē. 
Vārna: Uz labo pusi vai kreiso? Taureni, uz kuru pusi man lidot, lai taisītu ligzdu?
Taurenis: Grūti pateikt. Vai tad tu pati neko nejūti?
Vārna (kaut ko saklausījusi): Jūtu gan. (drusku sakaunējusies) Es tā kā dzirdēju vīra balsi. Viņš vēl nav redzējis manu jauno tērpu ar volāniem.
Taurenis: Nu tad tik lido uz to pusi! Divatā tak ligzdu taisīt vieglāk.
Vārna (steidzīgi): Nu ja, nu ja. Ligzdu, jā. Bet tu?
Taurenis: Ko tad es! Man te milzums darīšanu. Paskat, cik daudz puķīšu jāatmodina.
Vārna (jau lidodama): Nu tad paliec sveiks! Gan atkal tiksimies!
Taurenis: Atā, atā! (palikdams viens, no prieka apskurbis): Pavasaris! Atkal ir pavasaris! Cik labi zināt, ka tā būs vienmēr – vienmēr pēc ziemas nāks pavasaris! Un tā vienmēr, gadu no gada. Nekad nekas nemainīsies. Puķes, mostieties! Ir laiks!
Taurenis sāk savu Puķu modināšanas deju. Puķītes atveras cita pēc citas un šķiet, ka visa pļaviņa dejo Taurenim līdzi.

Puķu modināšanas deja
Skan pavasara zvani, ting ling, ting lang,
Un jūsma paceļ mani, ting ling, ting lang.

Ik puķei jāatmostas, ting ling, tang lang,
Ir saulei sagšas jostas, ting ling, tang lang. 

Drīz pļava ziedēs koši, ting ling, ting lang,
Silts vējiņš pūtīs droši, ting ling, ting lang.

Sirds krūtīs pilna prieka, ting ling, ting lang.
Tā nebaidās ne nieka, ting ling, ting lang.

Skan pavasara zvani, ting ling, ting lang,
Un jūsma paceļ mani, ting ling, ting lang.

Visa pļava saplaukusi krāsainos ziedos...






